মোদির ব্রিগেড মঞ্চে দিলীপ ঘোষ! প্রাক্তন রাজ্য সভাপতির সাথে মিটল দলের দূরত্ব?

ওয়েব ডেস্ক: ভোটমুখী বঙ্গে ব্রিগেডে সভা করবেন প্রধানমন্ত্রী নরেন্দ্র মোদি (Narendra Modi)। সেই সঙ্গে রাজ্য বিজেপির (BJP) পরিবর্তন যাত্রাও এদিন সাঙ্গ করবেন শুভেন্দু-শমীকরা। কাজেই শনিবার কলকাতার ঐতিহাসিক ব্রিগেড ময়দান থেকেই যে রাজ্যের বাতাসে গেরুয়া আবির ছড়িয়ে দিতে চাইছে বঙ্গ বিজেপি, তাতে কোনও সন্দেহ নেই। আর আজকের এই মেগা ইভেন্টে একমঞ্চে ডাক পেলেন বঙ্গ বিজেপির প্রাক্তন রাজ্য সভাপতি দিলীপ ঘোষ (Dilip Ghosh) এবং রাজ্যের তারকা নেতা মিঠুন চক্রবর্তী (Mithun Chakraborty)।

আসলে বিগত সময়ে বিজেপির সমস্ত বড় সভা ও প্রশাসনিক কর্মসূচিতে ব্রাত্য রাখা হচ্ছিল দিলীপ ঘোষকে। এর মাঝে আবার মমতা বন্দ্যোপাধ্যায়ের আমন্ত্রণে দিঘার জগন্নয়াথ মন্দিরের উদ্বোধনেও দেখা যায় বঙ্গ বিজেপির প্রাক্তন রাজ্য সভাপতিকে। সেই থেকেই তাঁর দলবদল নিয়ে বাড়ছিল জল্পনা। তবে মাসখানেক আগে অমিত শাহের রাজ্য সফরের পর থেকেই ফের বিজেপিতে ‘অ্যাক্টিভ’ দেখা যাচ্ছে দিলীপ ঘোষকে।

আরও পড়ুন: মোদির হাইভোল্টেজ সভা, বিজেপিকে বয়কটের ডাক দিয়ে পড়ল পোস্টার

এবার মোদির সভাতেও ডাক পেয়ে ব্রিগেডে হাজির হয়েছেন দিলীপ ঘোষ। তাঁর সঙ্গে একই মঞ্চে দেখা গিয়েছে মিঠুন চক্রবর্তী, অভিজিৎ গঙ্গোপাধ্যায়, তথাগত রায়, সুকান্ত মজুমদারদের। গোলাপি পাঞ্জাবি পরে আজ ফের গেরুয়া মঞ্চে স্বমহিমায় দেখা গেল এই নেতাকে। এই ছবি দেখে অনেকেই ধরে নিচ্ছেন যে বঙ্গ বিজেপির সঙ্গে দিলীপ ঘোষের দূরত্ব খানিক মিটেছে।